नई दिल्ली: उत्तर भारत के अधिकांश हिस्सों में लगातार हो रही बारिश अब लोगों के लिए आफत बन रही है। देश की राजधानी दिल्ली पर बाढ़ का खतरा मंडराने लगा है। हरियाणा के हथिनीकुंड बैराज से लगातार पानी छोड़ा जा रहा है जिस कारण यमुना नदी खतरे के निशान से काफी ऊपर बह रही है। रविवार सुबह 7 बजे तक यमुना का जल स्तर 205.44 मीटर था जो दोपहर बाद और बढ़ जाएगा।
लगातार यमुना में पानी छोड़े जाने के कारण दिल्ली के निचले इलाकों में लगभग 10 हजार से ज्यादा लोग इससे प्रभावित हुए हैं। नदी के किनारे और निचले इलाकों से लोगों सुरक्षित जगहों पर पहुचाया जा रहा है। यमुना से सटे गांवों के निवासियों को अधिक पानी छोड़े जाने को लेकर सतर्क रहने की चेतावनी जारी की गई है। हालांकि अभी तक किसी भी तरह के जान-माल का नुकसान नहीं हुआ है।
इससे पहले दिल्ली के मुख्यमंत्री अरविंद केजरीवाल ने ट्वीट करते हुए कहा, 'हरियाणा ने पांच लाख क्यूसेक से ज्यादा पानी छोड़ा है। हालात पर चर्चा के लिए आपात बैठक बुलाई। यह पानी रविवार शाम तक दिल्ली पहुंचने की संभावना है। सारे विभाग हाई अलर्ट पर हैं। बाढ़ से जुड़ी किसी भी आपात स्थिति के लिए नियंत्रण कक्ष का नंबर 1077 है।
'
मौसम विभाग की मानें तो हरियाणा के पड़ोसी पहाड़ी राज्यों में भारी बारिश अभी जारी रहेगी जिसका असर हथिनीकुंड बैराज पर भी पड़ेगा। बाढ़ का असर दिल्ली में ही नहीं बल्कि यमुनानगर में देखने को मिल रहा है। प्रशासन लगातार लोगों को यमुना नदी से दूर रहने को लेकर अलर्ट जारी कर रहा है।